Keskusta nousi kokoomuksen ohi hallitusneuvotteluihin SDP:n tahdosta, Juha Sipilän syrjään siirtyminen oli avainehto, kirjoittavat Iltalehden Lauri Nurmi ja Juha Ristamäki.

Näin puheenjohtajat kommentoivat hallitusneuvotteluita – mukana myös kokoomuksen Petteri Orpo.

Keskiviikko oli ilon päivä puolueille, jotka lähtevät muodostamaan hallitusta Antti Rinteen (sd) johdolla. Niillä on nyt valta käden ulottuvilla.

Murheen päivä se oli muun muassa kokoomukselle, joka 12 vuoden hallituskauden jälkeen palannee oppositioon. Mutta miten kaikki kävi? Miten hallitukseen onkin nyt menossa keskusta, eikä kokoomus. Tässä IL-analyysi tapahtumista:

Sipilä hiertää

Kesäkuussa 2016 pääministeri Juha Sipilän (kesk) hallitus pakottaa sak:laiset ammattiliitot nielemään kiky-sopimuksen. Julkisen sektorin työntekijöiden lomarahoja leikataan kolmeksi vuodeksi. Sipilän välit sosialidemokraatteihin tulehtuvat parantumattomasti.

Kesällä 2018 SDP:n puheenjohtaja Antti Rinne alkaa valmistautua siihen, että hänestä saattaisi tulla hallituksen muodostaja seuraavana keväänä.

Rinteen välit kokoomuksen puheenjohtajaan Petteri Orpoon ovat hyvät, mutta asiakysymyksissä puolueiden välillä hiertää. SDP:n eduskuntaryhmässä, puoluehallituksessa ja puoluevaltuustossa toivotaan punamultaa, mutta sen ehtona pidetään Sipilän väistymistä keskustan johdosta.

SDP:n Antti Rinne halusi keskustan mukaan hallitusneuvotteluihin ja sai myös. Tommi Parkkonen / IL

Kaipuu punamultaan

Tammi-helmikuun vaihteessa Iltalehti toteuttaa kyselyn keskustan kansanedustajille, puoluevaltuutetuille ja piirihallitusten jäsenille. Keskustalaisista 63 prosenttia haluaa ennemmin punamultahallituksen kuin jatkoa porvariyhteistyölle.

Vastaavassa IL-kyselyssä 87 prosenttia demarivaikuttajista kokee, että keskusta sopii puolueena paremmin yhteen SDP:n arvopohjan kanssa kuin kokoomus. Demareista 72 prosenttia haluaisi punamullan.

SDP:n piirijärjestöissä, eduskuntaryhmässä ja puoluejohdossa vaaka on helmikuussa kallistunut keskustan suuntaan.

– Kokoomus on ollut 2000-luvulla eniten hallituksessa, ja jälki on heikkoa. Keskusta voi saada uuden alun vaihtamalla puheenjohtajaa ja lähtemällä hallitusyhteistyöhön SDP:n kanssa, arvioi Pohjanmaan sosialidemokraattien puheenjohtaja Matias Mäkynen.

Tämä kaikki käy toteen, eikä se ole sattumaa.

Viesti Sipilästä

Vaalien lähestyessä Rinne ja Orpo soittelevat toisilleen. Sipilän ja SDP:n välillä ei käydä maalis-huhtikuussa epävirallisia tunnusteluja. Johtotasolla välit ovat poikki, vaikka molempien puolueiden kenttäkoneistot pohjustavat punamultaa.

Sipilän jälkeisestä poliittisesta tulevaisuudestaan kiinnostuneet keskustalaiset päättävät toimia.

Keskustasta viestitetään noin viikkoa ennen vaaleja SDP:lle, että Sipilä on todennäköisesti eroamassa heti vaalien jälkeen, mahdollisesti jo vaali-iltana.

Viesti annetaan siksi, että keskustalaiset haluavat jatkaa hallituksessa. Orpon ja Rinteen lämpimät välit eivät ole keskustalaisille salaisuus.

Silti keskusta olisi Rinteelle mieluisampi kumppani, kunhan keskustassa tapahtuisivat vaalien jälkeen käännös vasempaan päin ja vallanvaihdos.

Vaalisokki

Sunnuntaina 14. huhtikuuta käydään vaalit. Keskusta menettää vaaleissa 202 298 ääntä vuoden 2015 tuloksestaan ja häviää 18 paikkaa.

SDP voittaa vaalit ja saa 40 kansanedustajaa. Perussuomalaiset sijoittuu toiseksi 39 paikallaan. Orpon kokoomus jää kolmanneksi 38 paikallaan.

Keskustalle 13,8 prosentin kannatus on sokki, mutta puolueella on kuitenkin vain seitsemän paikkaa vähemmän kuin kokoomuksella.

Maanantaina 15. huhtikuuta Rinne laskee mielessään, että 40+31+20+16+10=117. Hän arvioi, että SDP:n, keskustan, vihreiden, vasemmistoliiton ja RKP:n muodostama vihertävä kansanrintama pystyisi toteuttamaan parhaiten demareiden vaatiman suunnanmuutoksen.

Demarit laittavat merkille, että keskustalaisista menestyivät vaaleissa monet Sipilä-kriitikot. Pirkanmaalta Arkadianmäelle nousee Jouni Ovaska, jonka Sipilän tukijat savustivat vuonna 2018 ulos puoluesihteerin paikalta. Ovaskasta tehtiin silloin huonon gallupmenestyksen sijaiskärsijä. Hän saa revanssinsa.

Vihertävä sinipunahallitus on Rinteen papereissa niin ikään mahdollinen, mutta sen muodostamista vaikeuttaa matematiikka: 40+38+20+10=108. Kokoomus ei kelpuuta vasemmistoliittoa yhtälöön, jolloin pienelle RKP:lle jäisi veto-oikeus päätöksiin.

Sipilä ilmoittaa kaksi päivää vaalien jälkeen, että hän eroaa keskustan johdosta. Keskustan puoluehallitus jättää oven raolleen hallitukseen menolle.

– Keskusta on aina ollut vastuullinen puolue, joka katsoo sitten tilanteen kehittymistä, puoluesihteeri Riikka Pirkkalainen ”lipsauttaa” IL:lle.

Iltalehti otsikoi analyysinsa: Keskusta näyttelee oppositiopuoluetta, oikeasti keskustalaisia kutkuttaa kansanrintama.

Pääsiäinen rauhoittaa julkisuuden, mutta puhelimien akut kuumenevat. Vasemmistoliiton Li Andersson maanittelee keskustaa salaisesti hallitukseen. Rinne hankkii tietoja siitä, ketkä ovat täyttämässä keskustassa valtatyhjiötä, kun Sipilästä on tullut rampa ankka.

Pääsiäisen jälkeen SDP:n puoluesihteeri Antton Rönnholm käy muiden puoluesihteereiden kanssa tunnusteluja talouspolitiikasta. Kokoomus ei lähetä Rönnholmin luokse Janne Pesosta, vaan tiukan finanssipolitiikan airuena tunnetun thatcherilaisen Elina Lepomäen.

SDP:ssä kavahdetaan Lepomäkeä ja aletaan valmistautua siihen, että kokoomus ei joustaisi talouslinjastaan.

Kynnyskysymykset

SDP julkistaa kysymyksensä kaikille puolueille perjantaina 26. huhtikuuta.

Ykköskysymys ilmastonmuutoksesta pudottaa perussuomalaiset oppositioon.

Kokoomus asettaa kynnyskysymyksiä osallistumiselleen. ”Työ- ja eläketulon verotusta on kevennettävä kaikissa tuloluokissa keskituloisia painottaen. Yrittämisen verotusta ei tule kiristää”, se linjaa. Orpo ja muut kokoomuksen neuvottelijat toteavat yhdessä, että vastaukset saattavat viitoittaa tien oppositioon.

Keskustan neuvottelijat asettavat tietoisesti vain sellaisia kynnyskysymyksiä, joiden he tietävät olevan SDP:n hyväksyttävissä. Kun keskusta kirjoittaa, että sote-maakuntien on oltava monialaisia, se viestittää SDP:lle, että pelastustoimen siirtäminen niille täyttää vaatimuksen.

Uutinen Kemin sellutehdasinvestoinnista kuohuttaa vihreitä lauantaina 27. päivä, kun Rinne on asettunut kannattamaan tehtaan rakentamista. SDP:stä viestitetään Pekka Haavistolle, että tämän ei pidä vaarantaa varmaa hallituspaikkaansa. Haavisto laittaa vihreät ruotuun ja alkaa korostaa työpaikkojen tärkeyttä.

Kokoomus julkistaa vastauksensa vasta määräajan viime minuutilla vappuaattona. Rinne ei ole pitänyt kovin paljon yhteyttä Orpoon, minkä kokoomusjohtaja ennakoi vihjaavan oppositioon jäämisestä.

Hallitusneuvottelupohjan varmistuttua Rinnettä jo hieman hymyilytti. LAURI NURMI

Taktiikkaa vai totta?

Hallitustunnustelujen edetessä demarileiristä kuiskutellaan enenevissä määrin, että keskustan eliitin piirissä on haluja lähteä hallitukseen, vaikka vaaleissa tuli rajusti takkiin.

Viestit tuntuvat aluksi ainakin osittain sosialidemokraattien taktiikalta. Viestittämällä keskustan hallitushalukkuudesta SDP yrittää pitää kokoomuksen riittävän nöyränä.

Mutta kun viesti vahvistuu, siihen pitää alkaa uskoa.

Merkittävä keskustavaikuttaja kertoo, että keskusta yrittää saada Rinteen ilmoittamaan julkisesti, että kokoomuksen kanssa tunnustelut ovat umpikujassa. Tämä on ollut keskustan strategien tavoite Sipilän eroilmoituksesta lähtien.

Neuvottelijakettu Rinne ei tähän halpaan mene.

IL toteuttaa heti vaalien jälkeen keskustaeliitille 147 vastaajan kyselyn. Keskustalaisista 62,3 prosenttia haluaa alkaa tehdä vasemmistolaisempaa politiikkaa. Tulos antaa vahvan vihjeen, että keskusta himoitsee punamultahallitukseen.

Eduskuntaryhmän enemmistö haluaa hallitukseen.

Keskusta on noussut kanveesista ja on pelissä jälleen vahvasti mukana. Iltalehti kirjoittaa perjantaina ja lauantaina 3.–4. toukokuuta, että keskusta on matkalla hallitukseen, mutta paljon on vielä epäilijöitä.

Kokoomus ei tajua

Kokoomuksessa ei ilmeisesti tajuta tilanteen muuttuneen. Puolue olettaa yhä, että se on hyvin todennäköisesti hallitusta muodostamassa SDP:n kanssa. Se luottaa monien keskeistenkin keskustalaisten vakuutteluihin, että kepu on menossa oppositioon.

Pitkäaikainen keskustan kansanedustaja Kauko Juhantalo penäsi eduskuntaryhmässä viime kaudella puolueen vaikeuksien keskellä, että ”missä on se vanha viekas Maalaisliitto?” No, se on nyt tässä, menossa kokoomuksen ohi hallitukseen.

Omat kuriin

Sunnuntaina 5.5. Rinne tapaa keskustan neuvottelijat, Sipilän ja Antti Kaikkosen. Vihertävän kansanrintaman alustava kädenpuristus on helpotus Li Anderssonille. Tämä näyttää maanantaina toimittajille peukkua tavattuaan Rinteen, ja viimeistään tämä paljastaa sokeimmillekin politiikan seuraajille, mikä tulisi olemaan Rinteen esitys – kunhan kepu pysyy neuvottelijoidensa hyppysissä.

Kaikki keskustan päättäjät eivät halua hallitukseen. Eduskuntaryhmässäkin vastaanpanijoita riittää loppuun asti populisti-mediapersoona-kansanedustaja Mikko Kärnästä alkaen. Yksi keskeinen oppositiohenki on puolueen 31-vuotias varapuheenjohtaja Katri Kulmuni, joka uskoo mahdollisuuksiensa puheenjohtajaksi kasvavan, jos keskusta on syksyllä oppositiossa.

Rinne kutsuu kokoomuslaiset luokseen viimeisinä. Taloudesta väännetään maanantai-iltana ja tiistaiaamuna yli viiden tunnin ajan. Näkemyserot jäävät voimaan.

Hallitukseen haluavien kepulaisten on vaiennettava vastarinta. Se tehdään paitsi argumentoimalla, myös ampumalla rivit suoriksi. Kulmunin motiivit alkavat paljastua, mikä vie häneltä ryhmässä tukijoita.

Empijöille sanotaan, että demarien kanssa keskusta pystyy tekemään enemmän alkiolaista politiikkaa, joka hyödyttää 2 000–3 000 euroa ansaitsevia pienten kuntien asukkaita. Myös maatalous- ja energiasiipi painavat päälle: hallitukseen on mentävä valvomaan keskustalaisten etuja.

Aivan loppusuoralla tiistaina nähdään hallitukseen haluavien viimeinen manööveri. Mielipidettä hallitukseen menosta kysytään eduskuntaryhmän lisäksi puoluevaltuustolta ja -hallitukselta. Lopputulos on selvillä, mutta sillä ammutaan rivit suoriksi. 80 prosenttia keskustan päättäjistä haluaa demarivetoiseen hallitukseen.

Petteri Orpo ja Antti Rinne tulevat hyvin toimeen, mutta nyt Orpo jäi rannalle. Tommi Parkkonen / IL

Kokoomus ei liiku

Kokoomus jatkaa valitsemallaan linjalla, vaikka se nyt tietääkin, että keskusta onkin yllättäen tunkemassa itseään samaan kelkkaan SDP:n kanssa.

Puheenjohtaja Petteri Orpolla on kompromissihalukkuutta, mutta eduskuntaryhmän talousoikeistolaiset, muun muassa Elina Lepomäki, painavat päälle.

Demareille ei anneta mitään myönnytyksiä, eikä Orpo pysty liikkumaan. Rinne saa hyvän syyn jättää kokoomuksen pois hallitusneuvotteluista.

Orpo lähtee oluelle.

Rinne on saanut neuvotteluihin sen kokoonpanon, jota hän on vaaliyöstä lähtien tavoitellut.